CELEX: 32021D0673
Language: et
Date: 2021-04-21 00:00:00
Title: Komisjoni rakendusotsus (EL) 2021/673, 21. aprill 2021, taotluse kohta registreerida Euroopa kodanikualgatus „Rohelised katuseaiad“ (teatavaks tehtud numbri C(2021) 2750 all) (Ainult ingliskeelne tekst on autentne)

26.4.2021   
               
               
                  ET
               
               
                  Euroopa Liidu Teataja
               
               
                  L 141/23
               
            
         KOMISJONI RAKENDUSOTSUS (EL) 2021/673,
         21. aprill 2021,
         taotluse kohta registreerida Euroopa kodanikualgatus „Rohelised katuseaiad“
         
            
               (teatavaks tehtud numbri C(2021) 2750 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/788 Euroopa kodanikualgatuse kohta, (1) eriti selle artikli 6 lõikeid 2 ja 3,
         ning arvestades järgmist:
         
                     (1)
                  
                  
                     3. märtsil 2021 esitati komisjonile taotlus registreerida Euroopa kodanikualgatus „Rohelised katuseaiad“.
                  
               
                     (2)
                  
                  
                     Algatusel on järgmised eesmärgid: „Euroopas on palju kauplusi, mille katused on lagedad. Enamikul juhtudel ei kasutata katust mitte millekski. Katusekatted ise on plastist ja kivist. Seega on tegemist aladega, mis põhjustavad keskkonnale pigem kahju kui kasu. Keskkonnakriisi tõttu peaksime aga keskenduma keskkonna toetamisele. Meil tuleb oma mõtteviisi muuta ja leida võimalusi suurendada teadlikkust keskkonnaprobleemidest ning sellest, kuidas tasakaalustada meie ühiskonda ja majandust kogu Maa kaitsmise vajadusega. Kava peaeesmärk seisneb katusepindade kasutuselevõtus, rajades ettevõtete katustele aiaalasid. See võimaldaks muidu kasutult seisvaid katuseid kasutada keskkonnakriisi leevendamiseks ja ületamiseks.“
                  
               
                     (3)
                  
                  
                     Taustadokumendis on algatuse kohta esitatud rohkem mõtteid. Ettepaneku kohaselt saaksid ettevõtete töötajad vabatahtlikult osaleda katuseaedade hoolduses ning liikmesriigid võiksid julgustada ettevõtteid sellistes projektides aktiivselt osalema, võimaldades eelarveaasta lõpus maksuvähendust. Lisas on kirjeldatud ka käegakatsutavat kasu, mida algatusest saavad keskkond ja ettevõtted ise. Katuseaiad (1) aitavad parandada õhukvaliteeti, (2 ) toetavad võitlust kliimamuutuste vastu, (3) võimaldavad säästa energiat, (4) filtreerivad ja koguvad vett ning (5) pakuvad looduslikke elupaiku. Paraneks asjaomaste ettevõtete maine, suureneks töötajate motivatsioon ja ka maksusoodustused oleksid kasulikud.
                  
               
                     (4)
                  
                  
                     Korraldajad ei ole esitanud komisjonile otsest üleskutset võtta vastu konkreetset õigusakti, kuid algatuse osutatud õiguslikest alustest võib teha järeldusi kavandatava õigusakti kohta. Algatuse eesmärkidest ja lisast võib järeldada, et soovitakse sellise õigusakti ettepaneku vastuvõtmist, mis taotleb keskkonnaeesmärkide saavutamist ja millel on maksukomponent. Töötajate vabatahtlik osalus näib olevat keskkonnaeesmärgiga kaasnev tegur.
                  
               
                     (5)
                  
                  
                     Niivõrd kui algatuse eesmärk on edendada katuseaedade loomist võimalike liidupoolsete finantsstiimulite või eelarvemeetmetega, on komisjoni pädevuses võtta vastu õigusakt vastavalt aluslepingu artiklile 192.
                  
               
                     (6)
                  
                  
                     Kuivõrd algatusega taotletakse liikmesriikide poolset maksusoodustust või tulumaksuvähendust, on komisjonil õigus võtta vastu õigusakt vastavalt asutamislepingu artiklile 115.
                  
               
                     (7)
                  
                  
                     Neil põhjustel ei jää algatuse ükski osa ilmselgelt väljapoole komisjoni pädevust esitada aluslepingute rakendamiseks liidu õigusaktide ettepanekuid.
                  
               
                     (8)
                  
                  
                     Korraldusrühm on esitanud asjakohased tõendid selle kohta, et ta vastab määruse (EL) 2019/788 artikli 5 lõigetes 1 ja 2 sätestatud nõuetele, ning on artikli 5 lõike 3 esimese lõigu kohaselt nimetanud kontaktisikud.
                  
               
                     (9)
                  
                  
                     Kavandatud algatus ei ole ilmselgelt ebaõiglane, põhjendamatu ega pahatahtlik ega vastuolus Euroopa Liidu lepingu artiklis 2 sätestatud liidu väärtuste ja Euroopa Liidu põhiõiguste hartas sätestatud õigustega.
                  
               
                     (10)
                  
                  
                     Seepärast tuleks algatus „Rohelised katuseaiad“ registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa kodanikualgatus „Rohelised katuseaiad“ registreeritakse.
         
         
            Artikkel 2
            Käesolev otsus on adresseeritud Euroopa kodanikualgatuse „Rohelised katuseaiad“ algatusrühmale, mille esindajad ja kontaktisikud on Almog Yoana SADE ja Negev Raphael SADE.
         
         
            Brüssel, 21. aprill 2021
            
               
                  Komisjoni nimel
               
               
                  asepresident
               
               Věra JOUROVÁ
            
         
         
            (1)  ELT L 130, 17.5.2019, lk 55.